Na osnovu člana 35. i člana 69. Statuta Općine Stari Grad (“Službene novine Kantona Sarajevo” broj 20/13 – Prečišćeni tekst), člana 2. Budžeta Općine Stari Grad Sarajevo za 2022. godinu (“Službene novine Kantona Sarajevo” broj 02/22), člana 23. Odluke o izvršavanju Budžeta Općine Stari Grad Sarajevo za 2022. godinu (“Službene novine Kantona Sarajevo” broj 02/22) i člana 3. Odluke o jedinstvenim kriterijima za raspodjelu sredstava obezbjeđenih u Budžetu Općine Stari Grad Sarajevo za finansiranje rada boračkih udruženja (“Službene novine Kantona Sarajevo” broj 03/15), Općinski načelnik Općine Stari Grad, putem Službe za boračko – invalidsku i socijalnu zaštitu, raspisuje

**JAVNI POZIV**

**za raspodjelu sredstava za finansiranje rada**

**boračkih udruženja za 2022. godinu**

**I PREDMET JAVNOG POZIVA**

Predmet Javnog poziva je raspodjela sredstava za finansiranje rada boračkih udruženja iz Budžeta Općine Stari Grad Sarajevo za 2022. godinu. Ukupna planirana sredstva u Budžetu Općine Stari Grad Sarajevo za 2022. godinu za ovu namjenu iznose 60.000,00 KM (šezdeset hiljada konvertibilnihmaraka).

**II PRAVO UČEŠĆA I USLOV ZA PRIJAVU NA JAVNI POZIV**

Na Javni poziv za raspodjelu sredstava za finansiranje rada boračkih udruženja mogu se prijaviti općinska boračka udruženja registrovana u skladu sa Zakonom o udruženjima i fondacijama (“Službene novine Federacije BiH”, broj 45/02), a koja imaju sjedište na području općine Stari Grad Sarajevo.

**III DOKUMENTACIJA UZ PRIJAVU NA JAVNI POZIV**

Boračka udruženja iz tačke II Javnog poziva podnose prijavu na Javni poziv za raspodjelu sredstava za finansiranje rada boračkih udruženja za 2022. godinu Komisiji za pitanje boraca i žrtava rata Općinskog vijeća Stari Grad Sarajevo putem Službe za boračko – invalidsku i socijalnu zaštitu.

Prijava treba da sadrži:

* Obrazac za aplikaciju za dodjelu sredstava za finansiranje rada boračkih udruženja Općine Stari Grad Sarajevo za 2022. godinu
* Rješenje o registraciji izdato od strane Ministarstva pravde i uprave Kantona Sarajevo
* Uvjerenje/Potvrda iz registra udruženja građana iz Ministarstva pravde i uprave Kantona Sarajevo sa naznačenim imenima predsjednika udruženja, odnosno osoba ovlaštenih za zastupanje, čiji datum izdavanja ne smije biti stariji od 3 (tri) mjeseca
* Program rada za 2022. godinu
* Finansijski plan za 2022. godinu
* Izvještaj o radu za 2021. godinu
* Finansijski izvještaj sa obrazloženjem za 2021. godinu
* Realizirani program – projekti iz 2021. godine
* Dokaz da ni po kojem osnovu nemaju dugovanja prema Općini

**IV KRITERIJ ZA RASPODJELU SREDSTAVA**

Kriteriji za ocjenu podnesenih prijava su kriteriji navedeni u Odluci o jedinstvenim kriterijima za raspodjelu sredstava obezbijeđenih u Budžetu Općine Stari Grad Sarajevo za finansiranje rada boračkih udruženja (“Službene novine Kantona Sarajevo” broj 03/15).

**Opći kriteriji:**

- Registracija kod Ministarstva pravde i uprave Kantona Sarajevo

- Usvojen izvještaj o radu udruženja za 2021. godinu od strane Skupštine udruženja

- Usvojen finansijski izvještaj za 2021. godinu od strane Skupštine udruženja za utrošena

 budžetska sredstva i sredstva iz drugih izvora kojima se finansira udruženje

- Realizovani i započeti projekti iz 2021. godine

- Program rada za 2022. godinu, sa obrazloženjem

- Finansijski plan za 2022. godinu

- Osnovne aktivnosti udruženja

- Inovativnost u rješavanju potreba članstva

- Da ni po kojem osnovu nemaju dugovanja prema Općini

**Posebni kriteriji:**

- Organizovanost i broj članova udruženja

- Opravdanost broja uposlenih u udruženju u odnosu na broj članova

- Broj realizovanih projekata, iz opusa dodijeljenih sredstava za finansiranje redovnog rada udruženja

 u 2021. godini

- Aktivnost udruženja u očuvanju sjećanja na 1992. - 1995. godinu i 1941. - 1945. godinu

- Namjensko korištenje sredstava u skladu sa Odlukom

- Saradnja i pomoć drugim udruženjima

**V PROCEDURA ODOBRAVANJA SREDSTAVA**

Proceduru odobravanja sredstava boračkim udruženjima Općine Stari Grad iz tačke I provodi Komisija za pitanja boraca i žrtava rata Općinskog vijeća Stari Grad Sarajevo u skladu sa Odlukom i usvojenim kriterijima iz tačke IV Javnog poziva.

**VI NAČIN PRIJAVE NA JAVNI POZIV**

Boračka udruženja zainteresovana za učešće na Javnom pozivu obavezna su dostaviti navedenu dokumentaciju iz tačke III.

Obrazac za aplikaciju za dodjelu sredstava za finansiranje rada boračkih udruženja Općine Stari Grad Sarajevo za 2022. godinu se može preuzeti u Šalter sali Općine Stari Grad Sarajevo – šalter broj 3 ili na web stranici Općine Stari Grad Sarajevo – www.starigrad.ba. Prijava na Javni poziv sa potrebnom

dokumentacijom se može predati lično na protokol Općine Stari Grad Sarajevo ili putem pošte na adresu Općina Stari Grad Sarajevo, Služba za boračko – invalidsku i socijalnu zaštitu, sa naznakom “Finansiranje rada boračkih udruženja za 2022. godinu”, ulica Zelenih beretki broj 4.

**VII ROK ZA PRIJAVU NA JAVNI POZIV**

Rok za prijavu na Javni poziv je 15 (petnaest) dana od dana objave u sredstvima javnog informisanja, na oglasnoj ploči Općine i na web stranici Općine Stari Grad Sarajevo - www.starigrad.ba.

Nepotpune i neblagovremene prijave neće se razmatrati.

**VIII NAPOMENA**

Sve informacije u vezi sa učešćem na Javni poziv mogu se dobiti u Službi za boračko –invalidsku i socijalnu zaštitu Općine Stari Grad Sarajevo putem telefona broj 033/282-397.

Broj: 08-37-20-75/22

Sarajevo, 16.03.2022. godine.

 **OPĆINSKI NAČELNIK**

 mr. Ibrahim Hadžibajrić